বিএনপি চেয়ারপারসন খালেদা জিয়াকে মুক্তি না দিলে বিএনপি নির্বাচন বর্জন করতে বাধ্য হবে বলে মন্তব্য করেছেন যুক্তরাষ্ট্র বিএনপি নেতা ও মূলধারার রাজনীতিক আকতার হোসেন বাদল। বিএনপি হাইকমান্ডের উদ্ধৃতি দিয়ে ৫ সেপ্টেম্বর বাদল বলেন, ‘সামগ্রিক পরিস্থিতি বিবেচনায় খালেদা জিয়াকে জেলে রেখে নির্বাচনে যেতে কোনোভাবেই আগ্রহী নয় বিএনপি।’ খবর এনআরবি নিউজ। ইতিমধ্যে চেয়ারপারসনের জামিনে মুক্তির জন্য সর্বোচ্চ আইনি চেষ্টাকেও নস্যাৎ করা হয়েছে অভিযোগ করে বাদল বলেন, ‘সরকারের অগণতান্ত্রিক আচরণে সবাই অতিষ্ঠ। এ সরকারকে ক্ষমতায় রেখে কখনই নিরপেক্ষ নির্বাচন সম্ভব নয়। সরকারও চাচ্ছে বিএনপি নির্বাচনে না যাক।’ বাদলের নেতৃত্বাধীন তারেক পরিষদ আন্তর্জাতিক কমিটির মহাসচিব জসীম উদ্দিন, সাংগঠনিক সম্পাদক কাজী আসাদউল্লাহ, আবেদীন রনী, মো. আবু তাহের, নিজামুল তাহির অপর এক বিবৃতিতে খালেদা জিয়ার মুক্তির জন্য জাতিসংঘের সামনে থেকে দুর্বার আন্দোলনের কথা বলেছেন। তারা বলেন, প্রধানমন্ত্রী শেখ হাসিনাকে বড় ধরনের বিক্ষোভ দেখানো হবে। সে বিক্ষোভের কথা জানবে বিশ্ব সম্প্রদায়। বিবৃতিতে সব দ্বন্দ্ব পরিহার করে বিএনপিকে ঐক্যবদ্ধ থাকার আহ্বান জানানো হয়েছে।